钦定古今图书集成/历象汇编/庶征典/第145卷 > 《再题黄粱梦八首》吕维祺
## 钦定古今图书集成/历象汇编/庶征典/第145卷 > 《再题黄粱梦八首》吕维祺

古柳孤祠老北风，荒堂停马问田翁。大家同入青磁
枕，何独卢生是梦中。

梦到封侯不肯归，半生荣遇欠伸非。《蒙庄》落魄何曾
见，只解蘧蘧化蝶飞。

黍饭蒸残枕窍开，才知身是梦中回。烦君更入《游仙
枕》，携出当年富贵来。

休惊一梦百年多，就是百年元《易过》。冷眼梦场看做
梦，一拳捶碎枕如何。

梦里说醒仍是梦，醒来说梦说仍痴。枕中如意前身
事，宁信青驹非梦时。

销磨尘世一炊中，五十馀年事业空。但惜身登《铉鼎》
日，不曾亲见鲁姬公。

年年题句笑邯郸，请入《卢生》枕窍看。只恐梦魂穷尽
处，更寻别窍到槐安。

谩说《开元》梦迹奇，吾曹身世亦如之。只今邮馆谁蒸
饭，点化黄粱未可知。